Ooredoo

Ooredoo QSC (לשעבר Qtel) היא חברת תקשורת רב לאומית קטרית שבסיסה בדוחה. Ooredoo מספקת שירותי סלולר, תקשורת אלחוטית וקווית ושירותי תוכן עבור השוק הביתי והעסקי בקטר ומדינות נוספות בהן היא פועלת.

Ooredoo הייתה המפעילה הראשונה בעולם שהשיקה שירותי 5G מסחריים בקטר והיא אחת מחברות התקשורת הסלולרית הגדולות בעולם, עם למעלה מ-121 מיליון לקוחות ברחבי העולם נכון לשנת 2021.

Ooredoo פועלת בעשר מדינות וטריטוריות ברחבי המזרח התיכון, צפון אפריקה ודרום-מזרח אסיה: אלג'יריה, אינדונזיה, עיראק, כווית, מיאנמר, האיים המלדיביים, עומאן, הרשות הפלסטינית, קטר ותוניסיה.

מניות Ooredoo רשומות למסחר בבורסה של קטר ובבורסה לניירות ערך של אבו דאבי.

 היסטוריה 
Ooredoo נוסדה בדוחה בשנת 1987, בתחילה כחברת מרכזיות טלפונים. מאז הפכה למפעילת התקשורת הגדולה ביותר בקטר, והשיקה שירותי אינטרנט סלולרי, אינטרנט בפס רחב, ותקשורת מבוססת סיב אופטי. היא חברה ציבורית בבעלות משפחת המלוכה הקטרית. היא פעלה תחילה בשם "קטר טלקום" או בקיצור Qtel.

ב חוותה החברה צמיחה משמעותית, והפכה ממפעילת שוק יחידה בקטר לחברת תקשורת בינלאומית, עם בסיס לקוחות עולמי. בתקופה זו שווי השוק שלה גדל ביותר מפי ארבעה מ-4 מיליארד דולר ל-18 מיליארד דולר, ונוכחותה גדלה ממדינה אחת ל-16 בשלוש וחצי בין השנים 2004–2008. באוגוסט 2008 אמר יושב ראש החברה, השייח' עבדאללה בן מוחמד בן סעוד אל-ת'אני, לעיתון "פייננשל טיימס" כי החברה מתכוונת להמשיך במדיניות ההתרחבות המהירה שלה כדי להשיג את מטרתה להפוך לאחת מ-20 חברות התקשורת המובילות בעולם לפי שווי שוק עד 2020; וכי מסע הרכישות של QTel יימשך ללא הפוגה.

בשנת 2010 החברה שדרגה את רשת ה-3G שלה במדינה והשיקה את שירות Mobile Money שלה. עד 2012, הרשת שלה גדלה עם רשת הסיבים שלה שסיפקה שירותים במהירויות הורדה של עד 100 מגה-ביט לשנייה, HDTV, והשלב הראשוני של שירות הפס הרחב הנייד 4G LTE שלה. בסיס הצרכנים של החברה גדל משמעותית בתקופה האחרונה, מ-1.9 מיליון מנויים בשנת 2008 ל-2.5 מיליון בשנת 2012 בתוך קטר.

קבוצת Qtel וכל חברות התפעול שלה ברחבי העולם אוחדו רשמית תחת קבוצת Ooredoo בפברואר 2013, כחלק מאסטרטגיית החברה לשלב את נכסיה על מנת ליצור עסק גלובלי בתעשיית התקשורת. השם Ooredoo בערבית פירושו "אני רוצה", ונבחר "כדי לשקף את שאיפותיהם של לקוחות Ooredoo ואת האמונה המרכזית ש-Ooredoo יכולה להעשיר את חייהם של אנשים ולעודד צמיחה אנושית בקהילות בהן היא פועלת".

 בעלות 
על פי דיווחיה החברה, 68% מהחברה נמצאת בבעלות גופים הקשורים לממשלת קטר בהם רשות ההשקעות של קטר, 10% בבעלות רשות ההשקעות של אבו דאבי, ו-22% הנותרים מוחזקים בידי הציבור.

 חברות בת 
 המזרח התיכון 
 קטר 
הוקמה בשם Qtel בשנת 1987.

בשנת 2006, Qtel השיקה שירותי 3G והכריזה על סדרה של יוזמות, כולל שותפות הון עם AT&T ב-NavLink, שירותי נדידה בינלאומיים של נתונים ניידים במהירות גבוהה (GPRS) והשקת שירותי IP (פרוטוקול אינטרנט) וטלפוניה.

בשנת 2012, Qtel החלה בפריסת רשת הסיבים הארצית שלה, והציעה חבילות עם מהירויות הורדה של עד 300 מגה-ביט לשנייה ושירות טלוויזיה HDTV. היא גם החלה בשלב הניסיון של שירות הפס הרחב הנייד 4G LTE שלה.

בפברואר 2013, חברת Qtel שינתה את שמה באופן רשמי ל-Ooredoo.

 עומאן 
Ooredoo עומאן הייתה ידועה בעבר בשם Nawras, היא הושקה בשנת 2004. החברה רשומה בבורסת ניירות הערך של מוסקט מאז 2010.

בנובמבר 2014, שם החברה שונה רשמית ל-Ooredoo Oman.

Ooredoo עומאן מספקת שירותי קול קוויים ללקוחות עסקיים ופרטיים. כמו כן, היא מספקת מגוון תוכניות טלפון סלולרי בתשלום מראש ובתשלום פוסט-פייד, ושירות אינטרנט בפס רחב, הן לבית והן לנייד.

 כווית 
פעילותה של Ooredoo Kuwait החלה בדצמבר 1999 בשם Wataniya Telecom, כאשר השיקה שירותי סלולר כמפעילה השנייה במדינה. במרץ 2007, Ooredoo רכשה את השליטה ב-Wataniya Telecom מממשלת כווית, תמורת 3.8 מיליארד דולר. בשנת 2012, Qtel (כיום Ooredoo) הגדילה משמעותית את אחזקותיה בחברת Wataniya Telecom הכוויתית מ-52.5% ל-92.1%. היא שילמה 519.1 מיליון דינר כוויתי (כ-1.8 מיליארד דולר) עבור המניות הנוספות, כדי להשיג שליטה רבה יותר על חברות הבת הצומחות של Wataniya באלג'יריה, פלסטין ותוניסיה.

במאי 2014, חברת Wataniya Telecom שינתה את שם החברה רשמית ל-Ooredoo Kuwait.

 עיראק 
אסיאסל, חברת התקשורת הסלולרית הראשונה בעיראק, נוסדה בסולימניה בשנת 1999.

באוגוסט 2007, Asiacell הגישה הצעה וזכתה ברישיון לאומי ל-15 שנים, והפכה למפעילת הטלקום GSM עם כיסוי הרשת הגדול ביותר בעיראק. כדי לטפל בפעילות עסקית חדשה, Asiacell הקימה במקביל גם משרדים חדשים בגדאד, בצרה וערים גדולות אחרות בעיראק. בפברואר 2013 נרשמו מניות החברה למסחר בבורסה של עיראק, לאחר שגייסה 1.35 מיליארד דולר בהנפקה ראשונה לציבור. באותה עת היו לה כ-10 מיליון מנויים.

 הרשות הפלסטינית 

החברה החלה לפעול ברשות הפלסטינית שרכשה את חברת התקשורת הכוויתית "וטנייה" במרץ 2007. "וטנייה" זכתה במכרז של הרשות הפלסטינית להקמת מפעיל סלולר שני בשטחה, תמורת תשלום של כ-354 מיליון דולר. במשרד התקשורת של הרשות הפלסטינית הוציא את המכרז במטרה להפעיל חברת סלולר פלסטינית נוספת, בנוסף לחברת "ג'וואל", החברה הבת של חברת התקשורת הלאומית הפלסטינית פלטל, שמספקת שירותי סלולר מאז 1999.

"וטנייה" התחייבה להתחיל מייד בהקמה של רשת סלולרית 2G ו־3G בטכנולוגיית GSM; לצורך כך הרשות הפלסטינית פנתה לממשלת ישראל, בניסיון לשכנע את משרד התקשורת הישראלי לשחרר תדרים עבור החברה החדשה. זאת על פי הסכמי אוסלו, שהותירו את השליטה על ניהול והקצאת תדרי תקשורת בשטחי הרשות בידי ישראל. אך במאי 2007 דחה משרד התקשורת הישראלי את הבקשה. בנובמבר 2007 הסכימה ישראל לדון בבקשה, ולחדש את הדיונים של ועדת התדרים המשותפת למשרד התקשורת ולרשות, לאחר תקופה של כשנתיים שבה לא פעלה.

אולם תחילת הפעלת הרשת התעכבה מאחר שישראל לא אישרה את הקצאת התדרים עבורה. לבסוף, במאי 2008, בתיווכו של השליח של הקוורטט לענייני המזרח התיכון וראש ממשלת בריטניה לשעבר, טוני בלייר, התחייבה ישראל לשחרר תדרים בתחום ה-6.8 מגה-הרץ, וגם לשחרר רצועות תדרים נוספות לג'אוואל, במטרה להגדיל את קיבולת הרשת שלה. ביולי 2008 החלה החברה להציב תחנות בסיס בשטחי A ו-B. בשטחי C לא הוצבו תחנות בסיס מכיוון שלא ניתן לכך אישור המנהל האזרחי. בהקמת הרשת השתתפו חברות מישראל, בראשם הסניף הישראלי של חברת "אריקסון" שזכתה במכרז ההקמה. שנה אחר כך, למרות הבטחתה, מדינת ישראל עדיין לא הקצתה את התדרים, והחברה הייתה על סוף סגירה, עוד לפני שהחלה לפעול.

לבסוף, בנובמבר 2009, החלה החברה בהפעלת הרשת ושיווקה. עם זאת, ישראל אישרה שימוש רק בטכנולוגיית 2G (דור שני) ולא 3G (דור שלישי), בנוסף נאסר על החברה לפעול ברצועת עזה, לאחר שהחמאס השתלט עליה.

בסוף 2017 אישרה ממשלת ישראל לחברה לראשונה לפעול גם ברצועת עזה ולהפעיל רשת מתקדמת 3G ואחר כך 4G, זאת לאחר לחץ שהפעילה ממשלת קטר, בעלת השליטה בחברה.

בשנת 2018 שונה שמה של החברה מ"וטַנִייה מובייל" ל-"Ooredoo פלסטין", כחלק מתהליך מיתוג מחדש של החברה האם, קבוצת Ooredoo, מקטר.

 צפון אפריקה 
 אלג'יריה 
פעילותה של Ooredoo אלג'יריה החלה בשנת 2004 בשם Nedjma, והייתה מפעילת המולטימדיה הראשונה באלג'יריה.

בנובמבר 2013, שונה שמה של נדג'מה רשמית ל-Ooredoo Algeria.

Ooredoo אלג'יריה הציגה את רשת EDGE הראשונה במדינה בשנת 2004 והשיקה שירותי 3G באלג'יריה בדצמבר 2013.

 תוניסיה 
Ooredoo תוניסיה נוסדה במאי 2002 בשם טוניסיאנה (Tunisiana) והחלה בפעילות מסחרית בדצמבר אותה שנה. היא הוקמה כשותפות בין חברת התקשורת "אורסקום" המצרית ו"וטנייה" הכוויתית. בנובמבר 2010, רכשה קטר טלקום (Qtel) 50% ממניות "אורסקום" במפעילת הסלולר התוניסאית תמורת 1.2 מיליארד דולר.

באפריל 2014, תוניסאנה מיתגה מחדש באופן רשמי ל-Ooredoo תוניסיה.

 דרום אסיה 
 האיים המלדיביים 
פעילותה של Ooredoo Maldives החלה בפברואר 2005 בשם Wataniya Maldives, לאחר שנבחרה במהלך הליך תחרותי עם שלוש חברות נוספות.

בדצמבר 2013, מותג Wataniya Telecom שונה רשמית ל-Ooredoo Maldives.

 דרום מזרח אסיה 
 אינדונזיה 
אינדוסאט נוסדה בשנת 1967 והחלה את דרכה כספקית שירותי תקשורת בינלאומיים מסחרית (IDD) בספטמבר 1969. היא בבעלות חלקית של ממשלת אינדונזיה והייתה בבעלות התאגיד האמריקאי ITT עד 1980.

בנובמבר 2015, שינתה את שמה באופן רשמי ל-Indosat Ooredoo. Indosat Ooredoo היא מפעילת רשתות הסלולר השנייה בגודלה באינדונזיה, עם 58 מיליון מנויים.

בספטמבר 2021, Indosat הודיעה על מיזוגה עם המיזם המשותף של Hutchison Asia Telecom Group /Garibaldi Thohir, PT כדי להקים את Indosat Ooredoo Hutchison המיזוג הושלם ב-4 בינואר 2022.

מיאנמר
ביוני 2013, Ooredoo נבחרה כאחת משתי חברות במכרז לקבלת רישיון לפעול במיאנמר, הנחשבת לאחד משווקי הטלקום האחרונים שנותרו באסיה בהם הייתה צפויה צמיחה מהירה.

הרישיונות הוענקו בינואר 2014, ו-Ooredoo התחייבה להשקעה של 15 מיליארד דולר לפיתוח מגזר הטלקום של מיאנמר, עם תוכניות לכסות 75% מהאוכלוסייה תוך חמש שנים.

בשנת 2022, על רקע ההפיכה הצבאית במיאנמר ב-2021, Ooredoo התמודדה עם קשיים פיננסיים ותפעוליים במיאנמר. בספטמבר 2022, קבוצת Ooredoo מכרה את עסקי הטלקום שלה במיאנמר לחברת Nine Communications Pte. Ltd. תמורת שווי ארגוני של 576 מיליון דולר כדי להתמקד בשווקים אסטרטגיים. במאי 2024, Ooredoo השלימה את מכירת פעילותה במיאנמר.

קישורים חיצוניים



הערות שוליים

קטגוריה:ספקי שירותי אינטרנט
קטגוריה:קטר: כלכלה